#HelpHetta-projek; méér as net fisieke ondersteuning - Solidariteit WêreldSolidariteit Wêreld
Tuis › Nuuskantoor › #HelpHetta-projek; méér as net fisieke ondersteuning
Hetta is 'n doodnormale 13-jarige meisie. Sy sit langs jou dogter in die graad 8-Lewensoriënteringklas en speel in die onder 14-hokkiespan van die hoërskool. Sy bloos saam met haar klasvriendinne as die matriekseuns verbystap en gesels graag saam met die meisies oor die nuutste modes en haarstyle.
Dis ook hierdie vriendinne en die onderwysers by die skool waarop sy dikwels as haar ondersteunersnetwerk moet staatmaak.
Soms bly Hetta net 'n week weg van die skool af, sonder om iets van haarself te laat hoor. In hierdie tyd loop sy belangrike toetse en opdragte mis. Onderwysers trek net skouers op omdat geen doktersbriewe ingehandig word nie. Sy mis die skooldans en hokkie-oefening. Sy is selfs afgeskuif na die B-hokkiespan omdat die afrigter moeg is daarvoor dat sy so gereeld oefening mis. Haar selfbeeld en selfwaarde kry 'n knou omdat sy nie meer saam met haar vriendinne kan gesels oor alles wat by die skool gebeur nie. As mens vir Hetta vra waar sy was, is die antwoord altyd dieselfde: "Ag, sommer dinge by die huis."
Die waarheid is egter dat Hetta en haar ouers nie sanitêre ware kan bekostig nie. Die afwesigheid van hierdie produk wat die meeste van ons as vanselfsprekend aanvaar, het reusagtige gevolge op skoolgaande meisies se lewens. Daarom het Solidariteit Helpende Hand reeds in 2015 die #HelpHetta-projek van stapel gestuur om hierdie meisies van sanitêre ware en ander noodsaaklike higiëniese produkte te voorsien.
Ons het egter die afgelope jaar bevind dat dit nie genoeg is om net die fisieke behoeftes van die meisies te hanteer; hulle het behoefte aan ondersteuning op 'n emosionele en geestelike vlak.
Solidariteit Helpende Hand het in 2020 navorsing gedoen onder die meisies wat deel van die projek is. Die doel van die navorsing was om 'n profiel van die meisies saam te stel, om die behoefte aan opleiding in verskillende kwessies te ondersoek, en ook die behoefte aan emosionele en geestelike ondersteuning te bepaal.
Daar is bevind dat die gemiddelde Hetta-meisie tussen 10 en 13 jaar oud is. Bykans 'n derde van die meisies word deur enkelouers grootgemaak word en 'n kwart van hulle kry geen emosionele ondersteuning van hul ouers nie.
Die meisies het 'n groot behoefte aan selfverdedigingsklasse. Hulle wil hul leer hoe om verhoudings beter te hanteer en wil meer inligting oor verslawing ontvang. Verder wil hulle aan hul selfbeeld en -waarde bou en geestelik groei en ontwikkel.
Helpend Hand het in Augustus 2020 'n WhatsApp-groep vir die #HelpHetta-meisies begin. Hiermee word daar tot 'n sekere mate aandag aan emosionele en geestelike behoeftes gegee. Ons poog egter om in die toekoms groter aksies van stapel te stuur om hierdie behoeftes te kan hanteer.
Met die #HelpHetta-projek wil ons elke meisie, ongeag haar omstandighede, soos elke ander meisie wat saam met haar in die klas sit, laat voel. Ons wil ons Hetta-meisies op 'n holistiese vlak (fisiek, emosioneel en geestelik) ondersteun om nie net skool daagliks by te woon nie, maar om in hul totale menswees te ontwikkel en te groei.